Dwelms van miljoene rande in Kaapstad onderskep | Netwerk24
29 September 2020 22:32
Toe 'n man van 'n stoorplek in Kaapstad af wegry, het ondersoekers van die Valke hom op heterdaad betrap, sê die Valke in 'n verklaring.
Die span beamptes het inligting ontvang oor die besending dwelms by die stoorplek. Terwyl hulle daar was, is 'n verdagte opgemerk wat drie bokse in sy voertuig gelaai het.
"Sy voertuig is deurgesoek en saamgeperste dagga is in die drie bokse gevind. Dit het daartoe gelei dat die span die stooreenheid ook deurgesoek het, waar nog 14 bale sowel as 18 streepsakke met saamgeperste dagga ter waarde van ongeveer R2 miljoen gevind is.
Die bokse, bale en sakkies dwelms wat gevind is. Foto: Verskaf
"Die verdagte is in hegtenis geneem. Die span het hom ondervra en daarna kon hulle 'n tweede verdagte by 'n nabygeleë vulstasie voorkeer. Die tweede verdagte se voertuig is ook deurgesoek, en heroïen ter waarde van R60 000 is daarin ontdek.
"Daar is beslag gelê op die dwelms sowel as die twee verdagtes se voertuie vir verdere ondersoek," lui die verklaring.
Die twee verdagtes, van onderskeidelik 44 en 41, sal na verwagting Woensdag in die landdroshof in Philippi verskyn op aanklagte van dwelmhandel.